Ο **Μιγκέλ Τόρες** Γκόμεθ, ή απλά Μιγκέλ Τόρες (γεννημένος στις 28 Ιανουαρίου του 1986 στη Μαδρίτη) είναι Ισπανός ποδοσφαιριστής που αγωνίζεται στην ομάδα της Μάλαγα ΚΦ. Έχει την ικανότητα να αγωνίζεται με την ίδια ευχέρεια και στις τέσσερις θέσεις της αμυντικής γραμμής.

Καριέρα σε συλλόγους
--------------------

### Ρεάλ Μαδρίτης

Ο Μιγκέλ Τόρες ξεκίνησε τα πρώτα του ποδοσφαιρικά βήματα από τη Ρεάλ Μαδρίτης, στις ακαδημίες της οποίας βρισκόταν από τα 12 του χρόνια. Πραγματοποίησε την πρώτη του εμφάνιση στην αρχική ενδεκάδα των Μαδριλένων στις 25 Οκτωβρίου του 2006 σε αγώνα του Κυπέλλου Ισπανίας εναντίον της Εκίχα Μπαλομπιέ, λόγω απουσιών βασικών στελεχών της Ρεάλ Μαδρίτης όπως ο Καναβάρο, ο Σισίνιο και ο Σαλγάδο.

Η πρώτη του συμμετοχή στο Ισπανικό Πρωτάθλημα πραγματοποιήθηκε στις 14 Ιανουαρίου του 2007 στον εντός έδρας νικηφόρο αγώνα της Ρεάλ Μαδρίτης εναντίον της Σαραγόσα (με σκορ 1-0). Από εκείνο το παιχνίδι και μετά ο Μιγκέλ Τόρες αγωνιζόταν συνεχώς ως βασικός στην πρώτη ομάδα της Ρεάλ Μαδρίτης, αν και δεν είχε υπογράψει ακόμα επαγγελματικό συμβόλαιο και ανήκε ουσιαστικά στην Β' ομάδα της Ρεάλ.

Οι πολύ καλές του εμφανίσεις στο Ισπανικό Πρωτάθλημα, ανάγκασαν τον τότε προπονητή της Ρεάλ Μαδρίτης, Φάμπιο Καπέλλο να δηλώσει δημοσίως πως "δεν είναι εύκολο να βρεις παίκτη με τόση προσωπικότητα και ταλέντο σε άμυνα και επίθεση όπως είναι ο Τόρες". Η ανταμοιβή του Ισπανού αμυντικού για τις πολύ καλές του εμφανίσεις ήρθε στις 12 Ιουλίου του 2007, όταν και υπέγραψε το πρώτο του επαγγελματικό συμβόλαιο με την ομάδα της Ρεάλ Μαδρίτης.

Ο Μιγκέλ Τόρες παρέμεινε στη Ρεάλ Μαδρίτης μέχρι και το καλοκαίρι του 2009, έχοντας αποκομίσει εμπειρίες τόσο από την Πριμέρα Ντιβιζιόν, όσο και από το Τσάμπιονς Λιγκ. Το ντεμπούτο του στη μεγάλη ευρωπαική διοργάνωση το πραγματοποίησε στις 6 Δεκεμβρίου του 2006 στον ισόπαλο εκτός έδρας αγώνα της Ρεάλ Μαδρίτης με τη Δυναμό Κιέβου (με σκορ 2-2), στον οποίο μάλιστα ξεκίνησε ως βασικός. Σνολικά, με την ομάδα της Ρεάλ, ο Μιγκέλ Τόρες πραγματοποίησε συνολικά 66 εμφανίσεις σε Πρωτάθλημα Ισπανίας, Κύπελλο Ισπανίας και Τσάμπιονς Λιγκ, δίχως ωστόσο να καταφέρει ωστόσο να πετύχει κάποιο γκολ.

### Χετάφε

Το καλοκαίρι του 2009, ο Μιγκέλ Τόρες μεταπήδησε από τη Ρεάλ Μαδρίτης στην επίσης ισπανική Χετάφε, η οποία δαπάνησε 2.000.000 ευρώ για να τον αποκτήσει προσφέροντάς του συμβόλαιο πενταετούς διαρκείας. Με τη Χετάφε αγωνίστηκε για τα τέσσερα χρόνια σε Πρωτάθλημα Ισπανίας, Κύπελλο Ισπανίας αλλά και Γιουρόπα Λιγκ, πραγματοποιώντας συνολικά 118 εμφανίσεις, και πετυχαίνοντας το μοναδικό μέχρι στιγμής γκολ στην καριέρα του στην Πριμέρα Ντιβιζιόν, στον νικηφόρο εντός έδρας αγώνα της Χετάφε με αντίπαλο την Σεβίλλη (5-1 τελικό σκορ) στις 16 Απριλίου 2012.

### Ολυμπιακός

Το καλοκαίρι του 2013, ο προπονητής του Ολυμπιακού Μίτσελ Γκονθάλεθ, ο οποίος είχε διατελέσει προπονητής της ομάδας Νέων της Ρεάλ Μαδρίτης και γνώριζε καλά τον Μιγκέλ Τόρες, ζήτησε την απόκτησή του από την διοίκηση του Ολυμπιακού, η οποία και πραγματοποίησε την επιθυμία του. Ο Μιγκέλ Τόρες δεν δίστασε να αφήσει το Ισπανικό Πρωτάθλημα για χάρη του ΕλΛηνικού, καθώς αφενός γνώριζε καλά τον προπονητή του Ολυμπιακού με τον οποίο έχει συνεργαστεί ξανά στο παρελθόν και αφετέρου τον ενθουσίασε η ιδέα του να αγωνιστεί ξανά στο Τσαμπιονς Λιγκ.

Ο Ολυμπιακός, δαπάνησε μόλις 500.000 ευρώ για την απόκτησή του, εκμεταλλευόμενος καταρχήν την επιθυμία του παίκτη να αγωνιστεί υπό τις οδηγίες του Μίτσελ και έπειτα το γεγονός ότι ο παίκτης είχε μόλις για ακόμη ένα χρόνο συμβόλαιο, πράγμα που σήμαινε ότι αν δεν τον πουλούσε το καλοκαίρι του 2013 η Χετάφε, τον Ιανουάριο του 2014 θα μπορούσε ο παίκτης να διαπραγματευθεί ελεύθερα για τη μεταγραφή του σε οποιαδήποτε ομάδα χωρίς η ισπανική ομάδα να πάρει καθόλου χρήματα. Έχοντας παίξει μόλις σε 5 μάτς.

### Μάλαγα

Το καλοκαίρι του 2014, ο Ολυμπιακός διέκοψε το συμβόλαιο του Τόρες με τον ισπανό να καταλήγει τελικά στην ισπανική Μάλαγα.

Διεθνείς συμμετοχές
-------------------

Ο Μιγκέλ Τόρες πραγματοποίησε το ντεμπούτο του με την Εθνική ομάδα της Ισπανίας Κ21 σε αγώνα εναντίον της αντίστοιχης Εθνικής ομάδας της Αγγλίας, στις 6 Φεβρουαρίου του 2007 (τελικό σκορ 2-2). Συνολικά, έχει πραγματοποιήσει με την Εθνική Ισπανίας Κ21 δώδεκα συμμετοχές, ενώ δεν έχει καταφέρει να πετύχει κάποιο γκολ.

Διακρίσεις
----------

Ρεάλ Μαδρίτης
* Πρωτάθλημα Ισπανίας: 2006-07, 2007-08
* Σούπερκαπ Ισπανίας: 2008

Ολυμπιακός
* Σούπερλιγκ: 2013-14

Εξωτερικές πηγές
----------------

*